李流谦
寄送梁子辅赴召
山岳自高百谷下，向来无物使之者。
骅骝合奉鸾和车，岂与黔蹄同一驾。
英奇绝代难小了，泥滓投之辄悲咤。
一朝拔去不可扼，震地风雷怯凌跨。
泮宫先生自超特，鼎甲声称低董贾。
眼明奎画照琬琰，万喙夸呼海倾泻。
胡为不即天上去，识者怪吁狂者骂。
或传凤篆来日边，流水为车龙即马。
只应故是霄汉人，腐鼠示足鵷雏吓。
九江水暖桃花肥，风色不惊神所借。
只今岷峨抗湖海，贯玉编珠炯相射。
台家议和不议战，太平有象须藻藉。
小却犹当白玉堂，纵步黄扉方食蔗。
嗟予肮脏每自哂，蚤年谩想牛心炙。
一官漫浪不可说，可能更索山人价。
五年投閒食不饱，揽镜颠毛辄生怕。
道涂众鬼同揶揄，口不能酬面空赭。
人生升沉亦何恨，但喜龙虎新变化。
异时击壤为幸民，一犁亦原从耕稼。
金华夫子吾胜友，接武风云共閒暇。
未应厚禄绝来书，寄声纸尾烦多谢。